KIRJALLINEN KYSYMYS E-1381/02 esittäjä(t): Paul Lannoye (Verts/ALE) komissiolle. Elintarvikkeet ja elintarvikkeiden ainesosat, joiden käsittely ionisoivalla säteilyllä on sallittua Belgiassa.



Virallinen lehti nro 277 E , 14/11/2002 s. 0196 - 0197



KIRJALLINEN KYSYMYS E-1381/02 esittäjä(t): Paul Lannoye (Verts/ALE) komissiolle (14. toukokuuta 2002) Aihe: Elintarvikkeet ja elintarvikkeiden ainesosat, joiden käsittely ionisoivalla säteilyllä on sallittua Belgiassa Euroopan parlamentin ja neuvoston direktiivin 1999/2/EY(1) 4 artiklan 6 kohdassa, joka koskee ionisoivalla säteilyllä käsiteltyjä elintarvikkeita ja elintarvikkeiden ainesosia koskevan jäsenvaltioiden lainsäädännön lähentämistä, todetaan, että luettelo niistä elintarvikkeista ja elintarvikkeiden ainesosista, joiden käsittelyn ionisoivalla säteilyllä jäsenvaltiot sallivat on julkaistu Euroopan yhteisöjen virallisessa lehdessä (EYVL C 43, 16.2.2002, s. 18). Belgiassa tämä luettelo ei vastaa kuitenkaan 16. heinäkuuta 1980 annetussa ministeriön päätöksessä (ja siihen myöhemmin tehdyissä muutoksissa) sallittuja käsittelyjä ionisoivalla säteilyllä. Päätöksessä sallitaan edellä mainitussa EYVL:n numerossa lueteltujen käsittelyjen lisäksi - mansikoiden - arabikumin - joidenkin kuivattujen vihannesten - keitettyjen, kuorittujen tai pakastettujen katkarapujen - siipikarjan lihan, josta on mekaanisesti poistettu luut, ja - munanvalkuaisen käsittelyn ionisoivalla säteilyllä. Miten komissio selittää nämä erot? Mihin toimenpiteisiin komissio aikoo ryhtyä taatakseen jäsenvaltioiden elintarvikkeiden ja elintarvikkeiden ainesosien sallitusta ionisoivasta käsittelystä antamien tietojen luotettavuuden? (1) EYVL L 66, 13.3.1999, s. 16. David Byrnen komission puolesta antama vastaus (21. kesäkuuta 2002) Ionisoivalla säteilyllä käsiteltyjä elintarvikkeita ja elintarvikkeiden ainesosia koskevan jäsenvaltioiden lainsäädännön lähentämisestä 22. helmikuuta 1999 annetun Euroopan parlamentin ja neuvoston direktiivin 1999/2/EY(1) 4 artiklan 4 ja 5 kohdan mukaan - jäsenvaltiot voivat pitää nykyiset luvat voimassa edellyttäen, että ne ovat elintarvikealan tiedekomitean lausuntojen ja suositusten sekä direktiivin 1999/2/EY säännösten mukaiset, - jäsenvaltiot voivat sallia sellaisten elintarvikkeiden käsittelyn ionisoivalla säteilyllä, joiden osalta jokin muu jäsenvaltio on pitänyt luvat voimassa, niiden elintarvikkeiden luettelon voimaantuloon asti, joita yhteisössä saa käsitellä ionisoivalla säteilyllä. Komissio on julkaissut Euroopan yhteisöjen virallisessa lehdessä luettelon jäsenvaltioiden luvista(2). Belgia saattoi direktiivin 1999/2/EY osaksi lainsäädäntöään vasta hiljattain. Komissio on havainnut Belgian lainsäädännön salliman ja komission julkaiseman luettelon välillä useita epäjohdonmukaisuuksia, erityisesti mansikoiden, arabikumin, kuivattujen vihannesten ja teen osalta. Näitä tuotteita koskevat Belgian luvat eivät vastaa 4 artiklan 4 kohdan säännöksiä, ja komissio on tämän vuoksi pyytänyt selvennystä Belgian viranomaisilta. Katkarapuja koskeva lupa on 4 artiklan 4 kohdan säännösten mukainen, ja kyseinen tuote sisältyy komission julkaisemaan luetteloon(3). Belgia salli hiljattain direktiivin 1999/2/EY 4 artiklan 5 kohdan mukaisesti mekaanisesti erotetun kananlihan ja munanvalkuaisten käsittelyn. Tämä on lainsäädännön mukaista, koska vähintään yksi jäsenvaltio on kummankin tuotteen osalta pitänyt luvan voimassa. Komissio julkaisee lähitulevaisuudessa päivitetyn luettelon jäsenvaltioiden luvista. Elintarvikkeiden säteilytyksestä sekä jäsenvaltioiden lupia koskevasta luettelosta saa tietoa komission terveys- ja kuluttaja-asioiden pääosaston www-sivuilta osoitteessa http://europa.eu.int/comm/food/fs/sfp/sfp_index_en.html. (1) EYVL L 66, 13.3.1999. (2) EYVL C 43, 16.2.2002. (3) EYVL C 43, 16.2.2002.